酬司門盧四兄雲夫院長望秋作
作者：韓愈
朝代：唐

paragraphs: 長安雨洗新秋出，極目寒鏡開塵函。
終南曉望蹋龍尾，倚天更覺青巉巉。
自知短淺無所補，從事久此穿朝衫。
歸來得便即遊覽，暫似壯馬脫重銜。
曲江荷花蓋十里，江湖生目思莫緘。
樂遊下矚無遠近，綠槐萍合不可芟。
白首寓居誰借問，平地寸步扃雲巖。
雲夫吾兄有狂氣，嗜好與俗殊酸鹹。
日來省我不肯去，論詩說賦相諵諵。
望秋一章已驚絕，猶言低抑避謗讒。
若使乘酣騁雄怪，造化何以當鐫劖。
嗟我小生值強伴，怯膽變勇神明鑒。
馳坑跨谷終未悔，爲利而止真貪饞。
高揖羣公謝名譽，遠追甫白感至諴。
樓頭完月不共宿，其奈就缺行攕攕。